छैटौं पोखरा कप माघमा
छैटौं मनकामना केबुलकार पोखरा कप अन्तर्राष्ट्रिय फुटबल माघ १५ देखि २६ सम्म पोखरा रंगशालामा हुने भएको छ । कास्की जिल्ला फुटबल संघले मंगलबार पत्रकार सम्मेलन गरी प्रतियोगिताबारे जानकारी दिएको हो । 
काठमाडौँ — छैटौं मनकामना केबुलकार पोखरा कप अन्तर्राष्ट्रिय फुटबल माघ १५ देखि २६ सम्म पोखरा रंगशालामा हुने भएको छ । कास्की जिल्ला फुटबल संघले मंगलबार पत्रकार सम्मेलन गरी प्रतियोगिताबारे जानकारी दिएको हो । प्रतियोगितामा आठ ‘ए’ डिभिजन, तीन विदेशी र एक आयोजक गरी १२ टोलीको सहभागिता रहनेछ । यसपल्ट पुरस्कार राशिमा समेत वृद्धि गरिएको छ । विजेताले ७ लाख ५५ हजार र उपविजेताले ४ लाख ५ हजार ५ सय ५५ रुपैयाँ प्राप्त गर्नेछन् । यसअघिका संस्करणमा पुरस्कार राशि ५ लाख ५५ हजार र ३ लाख ५५ हजार थियो । उत्कृष्ट पाँच विधाका खेलाडीले जनही २५ हजार पाउने छन् । उत्कृष्ट खेलाडील्े मोटरसाइकल जित्ने छन् । यसै वर्षदेखि फुटबलमा योगदान पुर्‍याउने एक खेलाडीलाई संघले लाइफटाइम एचिभमेन्ट अवार्डवापत मोटरसाइकल प्रदान गर्दै छ । यसै वर्षदेखि एक खेलपत्रकारलाई समेत पुरस्कृत गरिने जनाइएको छ । संघमा आबद्ध २४ क्लबमध्ये वर्षको उत्कृष्ट एक क्लब पनि पुरस्कृत हुनेछ । संघका अध्यक्ष मिलन गुरुङले मैदानको मर्मतसम्भार चलिरहेको बताए । उनले मैदानमा दुबो उमार्ने, स्तरोन्नति गर्ने लगायतका कार्यमा मात्रै संघले ८ लाख रुपैयाँ खर्चिएको जनाए । ‘अस्थायी प्यारापिट बनाउने योजनामा छौं,’ उनले भने, ‘लिगमा प्रयोग भइरहेको फोल्डिङ प्यारापिट ल्याउने तयारी भइरहेको छ ।’ उनले जापानको विश्वविद्यालयको टिम आउने निश्चित भएको सुनाए । उनका अनुसार आयोजक टिमले समेत विदेशी खेलाडी अनुबन्धित गरे बलियो बनाउने तयारी गरेको छ ।महासचिव रमेश कार्कीले प्रतियोगिताबाट अनुमानित १ करोड २८ लाख ५० हजार रुपैयाँ आम्दानी र १ करोड १७ लाख रुपैयाँ खर्च हुने जनाएका छन् । उनले बचत रकम ग्रासरुट फुटबल तालिम र जिल्लामा क्लबस्तरको सुपर एट लिगमा खर्च हुने जनाए । एन्फाका उपाध्यक्ष कृष्ण थापाले मनकामना पोखरा कप र आहा–रारा गोल्डकप मोफसलकै प्रतिष्ठित फुटबल प्रतियोगिता भएको बताए । उनले एन्फाले केन्द्र र मोफसलमा हुने फुटबल गतिविधिमा कुनै किसिमको भेदभाव नभएको दाबी गरे । कास्की जिल्ला खेलकुद विकास समितिका अध्यक्ष याम गुरुङले आधुनिक पोखरा रंगशाला बनाउने सम्झौता छिट्टै हुने बताए । आहा–रारा गोल्डकप फागुनमामोफसलको प्रतिष्ठित फुटबल प्रतियोगिता ‘आहा–रारा गोल्डकप’ फागुन दोस्रो साता हुने भएको छ । सहारा क्लब पोखराले प्रतियोगिताको १७ औं संस्करण फागुन ९ देखि १८ सम्म पोखरा रंगशालामा गर्ने भएको हो । क्लबले विज्ञप्ति जारी अखिल नेपाल फुटबल संघ (एन्फा) ले दिएको तालिकाअनुसार नै प्रतियोगिता हुने जनाएको छ । प्रतियोगितामा विदेशी क्लब, ए डिभिजनका क्लब, पूर्व र पश्चिम क्षेत्रका टिम र आयोजक सहारा क्लबसहित १२ टिमको सहभागिता रहने क्लबका महासचिव विश्वराज बरालले जनाए । क्लबले प्रतियोगितामा बचत हुने रकम पोखराको दोबिल्लामा सञ्चालित सहारा फुटबल एकेडेमीमा खर्च गर्दै आएको छ । 